Mugabe kry glo dán trekpas, bevestig bronne binne partyRobert Mugabe. Foto: GCIS Anonieme bronne van die Zimbabwiese regerende party, Zanu-PF, het aan die nuusdiens Reuters bevestig dat dié party Sondagoggend gaan vergader om pres. Robert Mugabe van sy amp te onthef. Volgens dié bronne gaan Emmerson Mnangagwa, die voormalige adjunkpresident wat onlangs die trekpas gekry het, as president aangestel word. Die komiteevergadering is glo vir 10:30 geskeduleer. Die bronne het ook gesê die party sal die 93-jarige Mugabe se vrou, Grace, ook van haar rol as leier van die Zanu-PF se vroueliga onthef. ŉ Vloot motors het kort ná die aankondiging Mugabe se ampswoning verlaat. Patrick Zhuwao, neef van pres. Robert Mugabe, het vroeër ook gesê Mugabe is “nié van plan” om uit te tree nie. Zhuwao het gesê die president en sy vrou, Grace, is “gereed om te sterf vir dit wat reg is” en hy het geen plan om dié huidige situasie in Zimbabwe te regverdig nie – een wat hy as ŉ “staatsgreep” bestempel. Hy het ook in die onderhoud vanaf ŉ “geheime bestemming” in Suid-Afrika gesê Mugabe het nog nie baie geslaap sedert die weermag beheer oor die hoofstad geneem het nie, maar sy gesondheid is andersins “goed”. Bron: Reuters